TV-streik avblåst - Lilyhammer 2 i gang igjen
Norsk filmforbund og Produsentforeningen kom onsdag kveld til enighet. De ansatte i «Hotel Cæsar» er fortsatt i streik. Dette dreier seg om annen konflikt. Partene er enige om ny overenskomst og prosess for kommende lønnsforhandlinger. Alle produksjoner som er stoppet, kommer nå i gang igjen, opplyser Norske film-, TV- og spillprodusenters forening. - Vi får en forutsigbarhet de kommende to årene. Det viktigste for oss er at vi har skaffet oss en overenskomst for TV-drama, som hittil har vært et uregulert område. Nå vet partene hva som gjelder, sier Produsentforeningens forhandlingsleder Håkon Briseid. Streiken har omfattet produksjonen av «Lilyhammer 2», «Det tredje øyet» for Rubicon TV og «Trio» for Nordic Stories. Norsk Filmforbund skriver på sin hjemmeside: «Enighet er delvis oppnådd ved at vanskelige punkter er utsatt, og at partene har forpliktet seg til å dokumentere og prøve ut forskjellige modeller for blant annet lønnssystem. Den viktige grunnstammen - overenskomsten - kom på plass tidlig i prosessen. Forslaget skal nå ut til uravstemning blant Filmforbundets medlemmer, og om det blir akseptert betyr det at den første streiken innen film og TV-drama på 50 år er over.» Det var i begynnelsen av mai at forhandlingene brøt sammen på overtid mellom de to partene. Da hadde de i flere måneder forsøkt å få til en avtale om TV-drama uten å lykkes. Tvisten ble til slutt brakt inn for Riksmekleren, men Filmforbundet avviste der forslaget som ble lagt fram, og streiken var et faktum.
Streiken som har omfattet produksjonen av «Lilyhammer 2», «Tredje øyet» og «Trio» er avblåst.